b'\n_START_ARTICLE_\nJoakim Pektar\n_START_PARAGRAPH_\nJoakim Pektar (? \xe2\x80\x93 kraj Steni\xc4\x8dnjaka, travanj 1277.), hrvatsko-ugarski velika\xc5\xa1 i ban cijele Slavonije iz njema\xc4\x8dkog velika\xc5\xa1kog roda Gut-Keleda, sin Stjepana, bana cijele Slavonije i kapetana \xc5\xa0tajerske._NEWLINE_Bio je vrhovni peharnik kralja Bele IV., a 1270. godine postao je ban cijele Slavonije. Sljede\xc4\x87e godine imenovan je i knezom Splita. Zbog sukoba s kraljem Stjepanom V., prilikom \xc4\x8dega je otet prijestolonasljenik Ladislav, bio je smijenjen s banske du\xc5\xbenosti 1272. godine. Za vladavine maloljetnog kralja Ladislava V. Kumanca, preuzeo je upravljanje kraljevstvom zajedno s kraljevom majkom Elizabetom._NEWLINE_Godine 1272. ponovno je postao ban cijele Slavonije, ali uskoro je predao \xc4\x8dest i postao magistar tavernika. Godine 1274. pridru\xc5\xbeio se pobuni ugarskih i slavonskih velika\xc5\xa1a protiv kralja Ladislava IV. Kumanca, zbog \xc4\x8dega je li\xc5\xa1en svih \xc4\x8dasti. Me\xc4\x91utim, ve\xc4\x87 idu\xc4\x87e godine pomirio se s kraljem i postao njegov savjetnik da bi 1276. ponovno postao ban cijele Slavonije._NEWLINE_U Slavoniji se sukobljavao s drugim mo\xc4\x87nim velika\xc5\xa1kim rodom, Baboni\xc4\x87ima i poginuo je u jednom sukobu s njima.'